Se billederne: Richard Branson serverer drinks iført kjole og make up
Nyheder Skrevet af Ann Katrine Warren | 13.05.13 | 15:29
Richard Branson er kendt for sine vilde eventyr og sine succesfulde virksomheder, men søndag optrådte Virgin-stifteren i en noget anden rolle.
Her arbejdede den stenrige brite nemlig som stewardesse iført nederdel, make up og høje hæle - og så endda ombord et fly fra konkurrenten AirAsia.
Det var et efterhånden gammelt og tabt væddemål, som havde tvunget Sir Branson i stewardesseuniformen. Han havde nemlig væddet med den administrerende direktør i AirAsia Group, Tony Fernandez, om, hvilket af deres Formel 1-hold, som ville klare sig bedst, da de to teams debuterede i 2010.
Det var 62-årige Bransons team, som klarede sig dårligst, og derfor måtte han trække i den knald røde AirAsia-uniform og sørge for, at konkurrenten havde rigeligt med drinks under flyveturen fra Perth i Australien til Kuala Lumpur.
Om det var turbulens, de høje hæle eller bare en lille hævn, der fik den nyudklækkede stewardesse til at "tabe" en hel bakke med drinks i skødet på Tony Fernandez, skal være usagt, men Richard Branson bliver næppe fastsat hos AirAsia.
Richard Branson blev af Forbes regnet for den fjerde rigeste brite i 2012. Han blev i 2000 slået til ridder og fik lov til at bære titlen Sir. Han fik hæderen for sit entreprenørskab.